b"\n_START_ARTICLE_\nDannerhuset\n_START_PARAGRAPH_\nDannerhuset er bygningen der rummer organisationen Danner, tidligere kendt som Grevinde Danner Stiftelsen. Huset blev oprindeligt opf\xc3\xb8rt som Frederik VII's Stiftelse for fattige Fruentimmer af Arbejdsklassen._NEWLINE_Danner er i dag en privat organisation, der arbejder nationalt og internationalt for at stoppe vold mod kvinder og b\xc3\xb8rn. Organisationens fredede bygning i Nansensgade i K\xc3\xb8benhavn indeholder; et krisecenter for voldsramte kvinder og deres b\xc3\xb8rn, et videncenter og projektafdeling og et ledelsessekretariat, der dokumenterer og formidler viden og fakta om vold i n\xc3\xa6re relationer._NEWLINE_Danner har 40 fastansatte og cirka 200 frivillige med Lisbeth Jessen som direkt\xc3\xb8r._NEWLINE__NEWLINE_Danner er et af landets \xc3\xa6ldste og st\xc3\xb8rste r\xc3\xa5dgivnings- og krisecenter for voldsramte kvinder og b\xc3\xb8rn. Krisecentret modtager \xc3\xa5rligt mere end 2.500 henvendelser fra voldsramte kvinder. Krisecentret har plads til 18 kvinder og 18 b\xc3\xb8rn. De bor i huset, i en kortere eller l\xc3\xa6ngere periode. Danner huser ca. 60 b\xc3\xb8rn om \xc3\xa5ret. Danner er en professionel moderne organisation som har til opgave at sikre at kvinder og b\xc3\xb8rn kan leve et liv uden vold og overgreb. Alle husets aktiviteter udspringer af dette f\xc3\xa6lles m\xc3\xa5l._NEWLINE_Danners ambassad\xc3\xb8rer er Mikkel Kessler.\n_START_SECTION_\nDannerhusets historie\n_START_PARAGRAPH_\nOrganisationens bygning i Nansensgade i K\xc3\xb8benhavn er opf\xc3\xb8rt i \xc3\xa5rene 1873-75 af Frederik VII's Stiftelse for fattige Fruentimmer af Arbejdsklassen, der blev grundlagt af Grevinde Danner. Bygningen, der siden er blevet fredet, er tegnet af slotsforvalter og arkitekt Theodor Zeltner._NEWLINE_Det var Louise Rasmussen, ogs\xc3\xa5 kendt som Grevinde Danner, Kong Frederik VII\xe2\x80\x99s foragtede hustru til venstre h\xc3\xa5nd, der grundlagde huset. Hun blev f\xc3\xb8dt som u\xc3\xa6gte barn af en tjenestepige, men blev gift med Danmarks konge. Hun m\xc3\xb8dte som ung balletdanser ved Det kongelige Teater den dav\xc3\xa6rende kronprins Frederik, som forelskede sig i hende. Da han senere blev konge, gennemtrumfede han mod regeringens og kongehusets \xc3\xb8nske \xc3\xa6gteskabet._NEWLINE_Efter Frederik VII's d\xc3\xb8d arvede Grevinde Danner store v\xc3\xa6rdier. Til trods for sin nye position forn\xc3\xa6gtede hun aldrig sin fattige herkomst og grundlagde i 1873 stiftelsen for ubemidlede kvinder af arbejderklassen. Stiftelsens form\xc3\xa5l stod beskrevet i dens vedt\xc3\xa6gt, fundatsen af 30. oktober, konfirmeret 25. november 1873. Huset bestod af sm\xc3\xa5 lejligheder med selvst\xc3\xa6ndigt k\xc3\xb8kken. Her kunne enlige kvinder, ugifte eller enker, bo, hvis de i \xc3\xb8vrigt var i stand til at fors\xc3\xb8rge sig selv. Huset blev dengang drevet af en ekstern bestyrelse p\xc3\xa5 3 m\xc3\xa6nd fra Justitsministeriet. Det rummede fribolig for 52 \xc3\xa6ldre, fattige fruentimmer af arbejderklassen: 35 fra K\xc3\xb8benhavns og 17 fra Frederiksberg Kommune._NEWLINE_Bygningen blev opf\xc3\xb8rt i nyromansk stil p\xc3\xa5 granitsokkel af r\xc3\xb8de mursten i k\xc3\xa6lder og 3 etager med fremspringende midtparti p\xc3\xa5 nordsiden. Grundstenen blev nedlagt 7. august 1873 og bygningen indviet 6. oktober 1875._NEWLINE_Siden 1883 havde stiftelsen huset enlige fruentimmere af arbejderstanden, men i 1979 boede der kun fire kvinder i stueetagen. Det blev afg\xc3\xb8rende for Dannerhuset fremtid. Havde de fire ikke boet i huset, var Dannerhusets historie sluttet der, og Grevinde Dannerstiftelsen havde ikke eksisteret i dag \xe2\x80\x93 i hvert fald ikke i huset i Nansensgade i det indre K\xc3\xb8benhavn._NEWLINE_Op gennem 1900-tallet blev husets oprindelige m\xc3\xa5lgruppe mindre og mindre, i takt med at socialloven og boligforholdene gjorde det lettere at v\xc3\xa6re \xe2\x80\x99fattige Fruentimmer\xe2\x80\x99. Derfor lod stiftelsens bestyrelse huset forfalde med \xc3\xa5rene. Det gamle hus var forg\xc3\xa6ldet og ikke l\xc3\xa6ngere egnet til beboelse._NEWLINE_I 1979 var bestyrelsens plan s\xc3\xa5ledes at s\xc3\xa6lge huset og nedl\xc3\xa6gge stiftelsen. Bestyrelsen ventede bare p\xc3\xa5, at Justitsministeren skulle godkende en lille \xc3\xa6ndring i Dannerstiftelsens fundats, s\xc3\xa5 entrepren\xc3\xb8rfirmaet Jespersen & S\xc3\xb8n kunne k\xc3\xb8be huset. \xc3\x86ndringen gik igennem, og huset var solgt. En m\xc3\xb8rk novembernat i 1979 samledes over 300 kvinder til seminar i K\xc3\xb8benhavn. Men seminaret var kun et d\xc3\xa6kke over en af de st\xc3\xb8rste aktioner i det 20. \xc3\xa5rhundredes danske kvindebev\xc3\xa6gelse. Kvinderne rykkede ind i den gamle Kong Frederik d. VII's Stiftelses forfaldne og halvtomme bygning i Nansensgade i K\xc3\xb8benhavn og besatte den. De \xc3\xb8nskede, at stiftelsen fortsat skulle v\xc3\xa6re for udsatte kvinder. Bes\xc3\xa6ttelsen var en protest mod bestyrelsens planer om at s\xc3\xa6lge bygningen til et entrepren\xc3\xb8rfirma, der ville rive den ned for i stedet at bygge kontorer p\xc3\xa5 den attraktive adresse. Det blev derfor besluttet at etablere et kvindehus og et krisecenter. Bes\xc3\xa6ttelsen af Dannerhuset markerede startskuddet for den danske krisecenterbev\xc3\xa6gelse. Der var stor folkelig opbakning bag kvindernes sag. Pressen fulgte sagen intenst. Samtidig med at kvinderne besatte huset, rejste Nansensgade Beboerforening en fredningssag. Sagen blev vundet, og s\xc3\xa5 var det pludselig ikke mere s\xc3\xa5 interessant at v\xc3\xa6re ejer af ejendommen, fordi firmaet ikke m\xc3\xa5tte rive huset ned og bygge kontorer. Grunden var nu ubrugelig for Jespersen & S\xc3\xb8n, og de tilb\xc3\xb8d kvinderne at k\xc3\xb8be huset, hvis de i l\xc3\xb8bet af kort tid kunne skaffe de 2,8 millioner kroner (svarer i dag til ca. 8 millioner), huset kostede._NEWLINE_Kvinderne satte en landsindsamling og mange aktioner, demonstrationer og st\xc3\xb8ttefester i gang, og i l\xc3\xb8bet af kort tid lykkes det dem at rejse de n\xc3\xb8dvendige penge. Kvindeorganisationerne havde i f\xc3\xb8rste omgang insisteret p\xc3\xa5 kvit og frit at overtage huset i direkte forl\xc3\xa6ngelse af grevindens fundats, men m\xc3\xa5tte indse, at vejen til at f\xc3\xa5 ret til Dannerhuset gik gennem et egentligt k\xc3\xb8b. Huset er nu fredet, og det ejes og drives af Kvindecenterfonden Dannerhuset, der blev grundlagt kort efter bes\xc3\xa6ttelsen af huset i 1980. Efter overtagelsen af huset samlede kvinderne flere penge ind, s\xc3\xa5 de kunne renovere den forfaldne bygning. Et stort genopbygningsarbejde gik i gang, mens visionerne om Dannerhusets brug s\xc3\xa5 sm\xc3\xa5t blev realiseret. Kvindelige arkitekter, ingeni\xc3\xb8rer, h\xc3\xa5ndv\xc3\xa6rkere og frivillige udf\xc3\xb8rte den gennemgribende renovering af huset. I Danmark er Dannerhuset det eneste eksempel p\xc3\xa5 et renoveringsprojekt i den st\xc3\xb8rrelsesorden udf\xc3\xb8rt udelukkende af kvinder.\n_START_SECTION_\nDannerhuset i dag\n_START_PARAGRAPH_\nI forl\xc3\xa6ngelse af kvindebev\xc3\xa6gelsens parole \xe2\x80\x99det private er politisk\xe2\x80\x99 blev der \xc3\xa5bnet for diskussion om og aktioner til fordel for voldsramte kvinder. Dannerhuset kom hurtigt til at rumme et krisecenter med n\xc3\xb8dboliger for kvinder og b\xc3\xb8rn, som m\xc3\xa5tte forlade en voldelig partner eller far, og samtidig blev der skabt rammer for et kvindehus med kreative v\xc3\xa6rksteder, udstillingslokaler, m\xc3\xb8de- og festlokaler, foredrag og diskussion af kvindepolitiske emner._NEWLINE_Gennem \xc3\xa5rene har aktiviteterne v\xc3\xa6ret struktureret i det to-strengede form\xc3\xa5l (kvinde- og krisecenter), Krisecenteret har v\xc3\xa6ret i uafbrudt drift, mens der i 1990\xe2\x80\x99erne ikke var mange udadrettede kvindecenteraktiviteter. Det blev der sat fokus p\xc3\xa5 ved struktur\xc3\xa6ndringen i 2000, hvor ansvaret for den daglige drift blev udm\xc3\xb8ntet i to koordinatorstillinger for hhv. Kvindecenter og Krisecenter.\n_START_SECTION_\nForandring og modernisering \xe2\x80\x93 Danner ans\xc3\xa6tter direkt\xc3\xb8r\n_START_PARAGRAPH_\nKvindecenterfonden Dannerhuset var helt fra starten i 1980 baseret p\xc3\xa5 en flad struktur uden ledere. Det var de frivillige kr\xc3\xa6fter, som gjorde arbejdet og bestemte, hvordan huset skulle drives og udvikle sig. Derfor blev F\xc3\xa6llesr\xc3\xa5dsm\xc3\xb8det husets \xc3\xb8verste myndighed i alle politiske og driftsm\xc3\xa6ssige sp\xc3\xb8rgsm\xc3\xa5l, mens Fondsbestyrelsen havde ansvar for, at Dannerhusets form\xc3\xa5l blev indfriet, og at der var styr p\xc3\xa5 \xc3\xb8konomien._NEWLINE_I 2005 var Danner atter igennem en st\xc3\xb8rre forandringsproces for at tilpasse huset de \xc3\xb8gede krav fra omverdenen. Det var n\xc3\xb8dvendigt med en klarere fordeling af ansvar og kompetencer for at g\xc3\xb8re det muligt at h\xc3\xa5ndtere de daglige udfordringer bedre og hurtigere end den hidtidige flade struktur gav mulighed for. Danner ansatte derfor en direkt\xc3\xb8r, Vibe Klarup Voetmann, i november 2005."